लघुकथा –समीक्षा की चौथी समस्या है–कि अभी तक निशांतर, डॉ0 वेदप्रकाश जुनेजा एवं राधिका रमण अभिलाषी जी को छोड़कर लघुकथा –समीक्षा का कार्य लघुकथा–लेखक ही करते आए हैं, और कर रहे हैं। प्रारंभ में तो यह कोई बुरी बात नहीं थी; किंतु अब यह स्थिति ठीक नहीं है। कारण, प्रत्येक लघुकथा –लेखक ने लघुकथा को अपने–अपने ढंग से समझा या समझने की चेष्टा/कुचेष्टा की है, जो कि स्वाभाविक ही है। और यही कारण है उन्हें अपनी ‘बात’ को स्पष्ट करने हेतु मात्र ‘अपनी ही लघुकथाएँ’ दिखाई देती हैं या यों कहें कि यही उनकी विशेषता भी है।